Document ID: 31983D0534

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 25ης Οκτωβρίου 1983
περί διαπιστώσεως ότι η εισαγωγή της συσκευής με την ονομασία «Control Data - Computer, model Cyber 175-312» δεν δύναται να πραγματοποιηθεί ατελώς ως προς τους δασμούς του Κοινού Δασμολογίου
(83/534/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1798/75 του Συμβουλίου της 10ης Ιουλίου 1975 περί της ατελούς, ως προς τους δασμούς του Κοινού Δασμολογίου, εισαγωγής αντικειμένων εκπαιδευτικού, επιστημονικού ή μορφωτικού χαρακτήρα (1), όπως τροποποιήθηκε τελευταία από τον κανονισμό (ΕΟΚ) αριθ. 608/82 (2),
τον κανονισμό (ΕΟΚ) αριθ. 2784/79 της Επιτροπής της 12ης Δεκεμβρίου 1979 περί καθορισμού των διατάξεων εφαρμογής του κανονισμού (ΕΟΚ) αριθ. 1798/75 (3), και ιδίως το άρθρο 7,
Εκτιμώντας:
ότι η γερμανική κυβέρνηση, με επιστολή της της 15ης Απριλίου 1983, ζήτησε από την Επιτροπή να κινήσει τη διαδικασία που προβλέπεται στο άρθρο 7 του κανονισμού (ΕΟΚ) αριθ. 2784/79, για να καθοριστεί αν η συσκευή με την ονομασία «Control Data - Computer, model Cyber 175-312», που είχε παραγγελθεί στις 17 Φεβρουαρίου 1978 και προοριζόταν για να χρησιμοποιηθεί για την επεξεργασία στοιχείων διδακτικών σχεδίων και σχεδίων έρευνας, πρέπει να θεωρηθεί ή όχι επιστημονική και, σε περίπτωση καταφατικής απαντήσεως, αν συσκευές με ισοδύναμη επιστημονική αξία κατασκευάζονται επί του παρόντος στην Κοινότητα·
ότι, σύμφωνα με τις διατάξεις του άρθρου 7 παράγραφος 5 του κανονισμού (ΕΟΚ) αριθ. 2784/79, ομάδα εμπειρογνωμόνων αποτελούμενη από εκπροσώπους όλων των κρατών μελών συνήλθε, στις 17 Οκτωβρίου 1983, στο πλαίσιο της Επιτροπής Δασμολογικών Ατελειών προς το σκοπό της εξετάσεως της προκειμένης περιπτώσεως ·
ότι από την εξέταση αυτή συνάγεται ότι η εν λόγω συσκευή είναι ένας υπολογιστής· ότι με την απόφαση 83/521/ΕΟΚ (4) η Επιτροπή διαπίστωσε ότι η εισαγωγή υπολογιστών με την ονομασία «Control Data - Computer, models Cyber 170-720 and Cyber 170-750» δεν μπορεί να γίνει ατελώς ως προς τους δασμούς του Κοινού Δασμολογίου, διότι δεν μπορούν να θεωρηθούν επιστημονικές συσκευές·
ότι τα τεχνικά χαρακτηριστικά της εισαχθείσας συσκευής, καθώς και τα αποτελέσματα που επιτυγχάνονται είναι στην πράξη ταυτόσημα με εκείνα που κατορθώνονται με τις συσκευές στις οποίες αναφέρεται η απόφαση 83/521/ΕΟΚ·
ότι από εδώ και στο εξής δικαιολογείται να μη γίνεται δεκτή, και στις περιπτώσεις αυτές, η ατελής εισαγωγή της συσκευής με την ονομασία «Control Data - Computer, model Cyber 175-312»,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η εισαγωγή της συσκευής με την ονομασία «Control Data - Computer, model Cyber 175-312», που αποτελεί το αντικείμενο της αιτήσεως της γερμανικής κυβερνήσεως, της 15ης Απριλίου 1983, δεν δύναται να πραγματοποιηθεί ατελώς ως προς τους δασμούς του Κοινού Δασμολογίου.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 25 Οκτωβρίου 1983.

Labels: 12
3
1